Jegyzőkönyv  

Készült: 2014. október 31-én az Önkormányzati Hivatal tanácstermében a Képviselő-testület nyilvános ülésén.

Jelen vannak:   Németh László polgármester 

 Varga Attila alpolgármester



 Milon László



 Sipos Gyuláné



 Kálozi Sándor



 Boskóné Dr Tabányi Annamária aljegyző

Németh László polgármester: Köszönti a megjelenteket, megállapítja, hogy a képviselő-testület határozatképes, mert 5 főből 5 fő megjelent. Megnyitja az ülést  8 óra 30 perckor.

Javaslatot tesz az ülés napirendjére az alábbiak szerint:
1./Az Önkormányzat Szervezeti és Működési Szabályzatának felülvizsgálata

2./Egyéb ügyek

A Képviselő-testület az ismertetett napirendet 5 igen szavazattal elfogadta és az alábbi határozatot hozta:

Kunpeszér Község Önkormányzat Képviselő-testületének
114/2014.(X.31.) határozata
Napirend elfogadása

Kunpeszér Község Önkormányzat Képviselő-testülete 2014. október 31. napján megtartott ülésének napirendjét a következők szerint határozza meg:

1./Az Önkormányzat Szervezeti és Működési Szabályzatának felülvizsgálata

Előadó: polgármester

2./Egyéb ügyek

Előadó:polgármester

I.Napirendi pont tárgyalása

Az Önkormányzat Szervezeti és Működési Szabályzatának felülvizsgálata

Előadó: polgármester

(Írásos előterjesztés a jkv. 1. számú melléklete)

Németh László polgármester elmondja hogy Magyarország helyi önkormányzatairól szóló 2011. évi CLXXXIX. törvény 43. § (3) bekezdése kimondja, hogy a képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, dönt illetményükről, tiszteletdíjukról.A képviselő-testület alakuló ülése 2014. október 16-án megtartásra került, ahol a SZMSZ felülvizsgálata kivételével a hivatkozott (3) bekezdés szerinti döntéseket a testület meghozta. Ismerteti az írásos előterjesztésben foglaltakat. Kérdezi, hogy kérdés van e. Amennyiben nincs, javasolja az Önkormányzat Szervezeti és Működési szabályzatának a kiküldött rendelet-tervezet szerinti elfogadását. 

Kunpeszér Község Önkormányzat Képviselő-testülete 5 igen szavazattal az alábbi rendeletet alkotta:

Kunpeszér Község Önkormányzat Képviselő-testületének

13/2014. (XI.4.) önkormányzati rendelete

a Szervezeti és Működési Szabályzatáról
(rendelet a jkv. 2. számú melléklete)
II.Napirendi pont tárgyalása

Egyéb ügyek

Előadó:polgármester

Németh László polgármester elmondja, hogy a rendezési tervre megérkezett az állami főépítész, valamint a Kiskunsági Nemzeti Park előzetes állásfoglalása. Elmondja, hogy az állami főépítész felhívta a figyelmet arra, hogy :

-az ökológiai hálózatba tartozó tanyák esetében meglévő beépítésnél a beépítésre szánt terület kijelöléséhez területrendezési eljárást kell lebonyolítani, de abba nem vonható be a 084/3 és a 0291/15 hrsz-ú terület
-a Bajcsy-Zsilinszky utcában a lakóterületi kijelölést nem támogatja a zöldterület védelme miatt
-Középpeszér településrészen a tervezet szerint beépítésre szánt” különleges vegyes terület” területfelhasználási meghatározás nem megfelelő, abba nem sorolható be
A KNP felhívta a figyelmet arra, hogy

- 314-es hrsz esetében a jelenlegi szabályozásnál megengedőbb övezeti besorolásra történő módosítást nem tartja támogathatónak
Németh László elmondja, hogy véleménye szerint:
A 314-es gyep (a natura 2000) területet is vonjuk bele a területrendezési eljárásba, mivel ott is létező beépítések vannak, és itt a Széchenyi, Arany J. utca ne legyen zsákutcák (a gyepre végződnek) 
-Bajcsy utcában lévő telkek megnövelését vigyük keresztül, ha lehet  (itt is létező beépítések vannak), 
-084/3 hrsz-en is volt építmény, ezt is érdemes lenne megpróbálni keresztülvinni a módosításon
Elmondja, hogy egy dabasi cég szeretne ingatlant venni Kunpeszéren telephely céljából. Ismerteti a kérelmet. Elmondja, hogy a 172/1, 173, 174 hrsz-ú építési telkek is megfelelőek lennének a célra, a tervezővel egyeztettünk, oda is lehetne építeni szerelő csarnokot. A vállalkozónak viszont minden szempontból előnyösebb lenne, ha ez a 3 telek gazdasági besorolást kapna.
Sipos Gyuláné   elmondja, hogy a 0268 és a 0269-es út  közti terület külterületre eső része lehetne végig gazdasági besorolású, továbbá, hogy véleménye szerint a szeméttelep körüli rész is lehetne gazdasági terület, ezt is érdemes lenne jelezni a tervezőnek.
Németh László polgármester javasolja, hogy a képviselő-testület döntsön egyeztető tárgyalás összehívásáról valamint annak eredménye alapján a területrendezési eljárás lefolytatásáról, valamint a 172/1, 173, 174 hrsz-ú építési telkek lakóterület helyetti gazdasági területi besorolásáról.
A Képviselő-testület 5 igen szavazattal – ellenszavazat és tartózkodás nélkül- az alábbi határozatot hozta:

Kunpeszér Község Önkormányzat Képviselő-testületének
115/2014.(X.31.) határozata
tárgy: Településfejlesztési koncepció módosításának és a településrendezési eszközök teljes körű felülvizsgálatának és módosításának egyeztetése

Kunpeszér Község Önkormányzat Képviselő-testülete a következő döntést hozta:

1.) A településrendezési eszközök jóváhagyásra való előkészítése a következő kiegészítésekkel történjen:

a) 172/1, 173, 174 hrsz-ú telkek lakóterület helyett gazdasági területek legyenek.
2.) Felkéri polgármestert az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 214/2012.(XI.8.) Korm. rendelet (továbbiakban: Eljr.) szerinti egyeztetési tárgyalás összehívására.
3.) Az Eljr. 39.§(1) bekezdés szerinti egyeztető tárgyalás eredménye alapján az ökológiai hálózattal érintett, de beépítési hagyományokkal rendelkező illetve már beépített területek beépítésre szánt területi kijelölése érdekében területrendezési hatósági eljárást kezdeményez.

Felelős:polgármester
Határidő:folyamatos

Németh László polgármester elmondja, hogy 

-Varga Attila alpolgármester írásban lemondott alpolgármesteri tiszteletdíjáról
-szociális tüzelőanyagra 764.540,- Ft-ot kaptunk, ez már a BM oldalán olvasható

-Kovács Lászlóné bejelentette, hogy nem tudja szedni a jövőben az iskolás gyerekétkezési térítési díját

Boskóné elmondja, hogy a hiányzások összesítése, az ebéd lemondás, gyerekenként a havi fizetendő összeg kiszámolása mindenképpen a napközis nevelő, az iskola feladata. Az intézményvezetővel egyeztetünk a jövő hét elején.

Németh László ismerteti a 12 Raszter Szerelő, Szolgáltató és Kereskedelmi Kft (2371 Dabas, Fehérakác utca 5., képviseli:Lajos Tamás ügyvezető) ingatlan vételi szándékát, mely az imént már a rendezési terv módosításához kapcsolódóan szóba került. Felmerült, hogy a 236/4-es hrsz-ú zölterület egy része (a Bajcsy-Zs. utcai házak felé eső háromszög) is jó lenne, de a tervező jelezte, hogy zöldterület csökkentéséhez nem járul hozzá a főépítész Javasolja, hogy  a 172/1, 173, 174 hrsz-ú telkeket adja el az önkormányzat darabonként 560.000 Ft-os vételáron. A három telek összesen 4836 m 2 .
A Képviselő-testület  5 igen szavazattal az alábbi határozatot hozta:

Kunpeszér Községi Önkormányzat Képviselő-testületének
116/2014.(X.31.) határozata

1.Kunpeszér Községi Önkormányzat Képviselő-testülete úgy határoz, hogy az Önkormányzat tulajdonában álló, Kunpeszér belterület 172/1, 173, 174 hrsz-ú ingatlanokat, építési telkeket összesen 1.680.000,- Ft-os vételáron eladja a 12 Raszter  Szerelő, Szolgáltató és Kereskedelmi Kft-nek (2371 Dabas, Fehérakác utca 5., képviseli:Lajos Tamás ügyvezető).

2.Az adásvételi szerződés megkötéséhez valamint a tulajdonos változás ingatlan-nyilvántartásban történő átvezetéséhez kapcsolódó valamennyi költség a vevőt terheli.

3. Az adásvétel tárgyát képező ingatlanokról az azokon található fát a birtokbaadásig az önkormányzat letermeli, az az eladó tulajdonát képezi.

4. A képviselő-testület megbízza a polgármestert, hogy a vevővel az adás-vételi szerződést megkösse.

Felelős:képviselő-testület

Határidő:azonnal
Mivel az ülésnek több napirendje, kérdés és hozzászólás nem volt, az alpolgármester azt 10 órakor bezárta.

Km.f.

 


Németh László                            

       Boskóné Dr. Tabányi Annamária


polgármester                                  

        
       aljegyző
